Dovne Y2K-rettelser giver nye Y2020-fejl

Snuptagsløsning på Y2K-fejl vender tilbage og sparker udviklere i bagdelen.

Årtusindskiftets berømte Y2K-fejl, hvor gammel software løb tør for nye datoer, spøger nu igen i form af en ny 'Y2020-fejl'.

Den har ramt parkometre, kasseapparater og computerspil, skriver tidsskriftet New Scientist.

Y2020-fejlen er en langlivet bivirkning af forsøg på at løse Y2K-fejl for 20 år siden.

Begge fejl beror på den måde, software håndterer datoer på. Mange ældre systemer udtrykker år ved to cifre for at spare hukommelse, og Y2K-fejlscenariet var en frygt for, at computere ville behandle 00 som 1900, i stedet for 2000.

Den nye fejl skyldes en snuptagsløsning på Y2K-fejlen, med navnet windowing, som behandler datoer i intervallet 00 til 20 som hørende til 2000 og frem, i stedet for 1900.

Det blev i sin tid anslået af den amerikanske regering, at 80 procent af Y2K-rettelserne brugte windowing.

Unix-tid

Programmørerne valgte 1920 til 2020 som 'vindue', fordi ​​midtpunktet, 1970, er begyndelsestidspunktet i Unix.

»Mange programmeringssprog og systemer håndterer datoer og tidspunkter som sekunder fra 1970/01/01, også kaldet Unix-tid,« udtaler Tatsuhiko Miyagawa, som er udvikler i cloud-virksomheden Fastly, til New Scientist.

Y2020K-fejlen har blandt andet ramt selskaber indenfor el- og vandforsyning, der har udsendt regninger dateret med årstallet '1920', samt tusindvis af parkometre i New York, tusindvis af polske kasseapparater, der ikke kan udskrive boner, samt computerspillet WWE 2K20, der stod af ved midnat den 1. januar 2020.

Fejlen i spillet er dog rettet nu.